वित्त वर्ष 2008-09 से वित्त वर्ष 2014 यानी पांच सालों के दौरान 2.48 करोड़ आयकर रिटर्न दाखिल किए गए, जबकि विगत तीन वर्षों यानी वित्त वर्ष 2014 से वित्त वर्ष 17 में 2.32 करोड़ रिटर्न दाखिल किए गए, जो बेहद प्रभावशाली प्रगति मानी जा सकती है। आय सीमा के अनुसार अगर इसे देखा जाए तो अधिकांश आयकर रिटर्न पांच लाख तक के वर्ग में दाखिल किए गए। इस वर्ग में अप्रैल से अगस्त 2017 के दौरान 23 फीसद की वृद्धि दर्ज की गई। एक करोड़ से अधिक की आय सीमा में आयकर रिटर्न दाखिल करने वालों की संख्या में भी उल्लेखनीय वृद्धि हुई है। 2017 में अप्रैल से अगस्त महीने की अवधि में आयकर की 55,285 इ-फाइलिंग की गई, जो पिछले साल की समान अवधि से 19 फीसद ज्यादा है। इस तरह, इस साल लगभग बाईस लाख नए करदाताओं ने आयकर रिटर्न दाखिल किया है। अगर आयकर इ-रिटर्न दाखिल करने वाले लोगों की संख्या में इसी रफ्तार से बढ़ोतरी होती है तो वित्त वर्ष 2018 में यह संख्या बढ़कर 6.5 करोड़ से भी अधिक हो जाएगी।